പൗരത്വ ഭേദഗതി നിയമത്തിനെതിരെ പ്രമേയം പാസാക്കി തമിഴ്നാട് സര്ക്കാര് ചെന്നൈ : കേന്ദ്ര സര്ക്കാരിന്റെ പൗരത്വ ഭേദഗതി നിയമത്തിനെതിരെ പ്രമേയം പാസാക്കി തമിഴ്നാട് സര്ക്കാര്. രാജ്യത്തെ മതസൗഹാര്ദം തകര്ക്കുന്നതും ഇന്ത്യന് ഭരണഘടന മുന്നോട്ടുവെക്കുന്ന മതേതര തത്വങ്ങള്ക്കു വിരുദ്ധവുമാണ് കേന്ദ്ര സര്ക്കാരിന്റെ പൗരത്വ ഭേദഗതി നിയമമെന്ന് തമിഴ്നാട് മുഖ്യമന്ത്രി എംകെ സ്റ്റാലിന് പറഞ്ഞു. എല്ലാ വിഭാഗം ജനങ്ങളുടെയും ആശങ്കകളും അഭിലാഷങ്ങളുമെല്ലാം കണക്കിലെടുത്തുവേണം ഒരു രാജ്യത്തിന്റെ ഭരണം നടക്കേണ്ടതെന്നത് ജനാധിപത്യ തത്വമാണ്. എന്നാല് അഭയാര്ത്ഥികളുടെ ദയനീയസ്ഥിതി കണക്കിലെടുത്ത് അവരെ അനുഭാവപൂര്വം സ്വീകരിക്കുന്ന വിധത്തിലല്ല പൗരത്വ ഭേദഗതി നിയമം പാസാക്കിയിരിക്കുന്നതെന്നത് വളരെ വ്യക്തമാണ്. മതത്തിന്റെയും ജന്മനാടിന്റെയും അടിസ്ഥാനത്തില് വിവേചനം സൃഷ്ടിക്കുകയാണ് കേന്ദ്രം ചെയ്യുന്നത് സ്റ്റാലിന് പറഞ്ഞു. 2019 ല് പാസാക്കിയ പൗരത്വ ഭേദഗതി നിയമം 2021 ജനുവരി 10 മുതലാണ് പ്രാബല്യത്തില് വന്നത്. സിഎഎയുടെ തുടര്നടപടികളുമായി കേന്ദ്ര സര്ക്കാര് മുന്നോട്ടുപോവുകയാണ്. ഇതിനിടെയാണ് ശക്തമായ വിയോജിപ്പ് രേഖപ്പെടുത്തി സ്റ്റാലിന് സര്ക്കാര് പ്രത്യേക പ്രമേയം പാസാക്കിയത്. നേരത്തെ കേരളം, രാജസ്ഥാന്, പഞ്ചാബ് സര്ക്കാരുകളും സിഎഎക്കെതിരെ പ്രമേയം പാസാക്കിയിരുന്നു. സിഎഎ വിരുദ്ധ പ്രമേയത്തില് പ്രതിഷേധിച്ച് പ്രതിപക്ഷകക്ഷികളായ എഐഎഡിഎംകെ, ബിജെപി അംഗങ്ങള് വാക്കൗട്ട് നടത്തി.